**III.**

**A továbbképzési programok minősítési eljárása**

1. **Az eljárásban használt fogalmak**

**Továbbképzés:**

Minden olyan szakmai, elméleti és gyakorlati képzés, kompetenciafejlesztés, tréning, amely az adott munkakör megtartására, annak magasabb színvonalú ellátására irányul.

**Programminősítést és nyilvántartásba vételt kérelmező intézmény:**

A felnőttképzésről szóló 2013. évi LXXVII. törvény (2002.01.01 – 2013.09.01.: 2001. évi CI. törvény) alapján engedéllyel rendelkező felnőttképzési intézmény vagy a nemzeti felsőoktatásról szóló 2011. évi CCIV. törvény alapján működő felsőoktatási intézmény.

**Minősített továbbképzési program:**

A programminősítési eljárás követelményeinek megfelelő, minőségtanúsított, továbbképzési pontértékkel bíró képzési program, amely önálló tanulási vagy tananyagegységekből áll és lehetővé teszi a képzés kimeneti követelményének teljesítéséhez szükséges ismeretek, valamint gyakorlatok elsajátítását.

**Szakmai program:**

A képzés célját, módszereit tartalmazó program.

**Továbbképzési programminősítés:**

A felsőoktatási, az akkreditált vagy nyilvántartásba vett felnőttképzési, továbbá a köznevelési intézmény által fejlesztett továbbképzési programok kérelemre történő, minőségi megfelelőségének tanúsítása.

**Szakértő:**

A programminősítési eljárásban a BM OKTF felkérésére szakértők működnek közre. Munkájuk során a minősítésre benyújtott programokat az előírásoknak megfelelően formai és tartalmi szempontból bírálják el.

**Nem megfelelő minősített továbbképzési program:**

Amennyiben a minősítésre benyújtott dokumentáció eltér a minősített továbbképzési programokkal szemben támasztott követelményrendszertől, vagy a képzésmódszertani és minőségirányítási eljárások szabályaitól, akkor a továbbképzési programminősítésre benyújtott továbbképzési programot nem megfelelőre kell minősíteni.

**Minősített továbbképzési programok nyilvántartása:**

A képzőintézmények által a programminősítési eljárásba benyújtott és felvett belső továbbképzési programok nyilvántartása.

**Programtulajdonos:**

Az a képzőintézmény, aki a továbbképzési programot a BM OKTF-hez minősítésre benyújtotta és a minősítési díjat kifizette.

**A nyilvántartásba vett minősített továbbképzési program passziválása:**

A programtulajdonos kérelmére a nyilvántartásba vett és végrehajtott minősített továbbképzési program passziválása, amely után továbbképzés nem folytatható.

1. **A továbbképzési programok minősítési eljárásának adatlapjai, dokumentumai és formanyomtatványai**

**Kötelező:**

22. sz. dokumentum: Adatlap programminősítési eljáráshoz

23. sz. dokumentum: Nyilatkozat programminősítési eljárás lefolytatásához

24. sz. dokumentum: Szakmai program

25. sz. dokumentum: Órarend

26. sz. dokumentum: Szakértő felkérése

27. sz. dokumentum: Hiánypótlás (formai)

28. sz. dokumentum: Szakértői szakvélemény

29. sz. dokumentum: Elutasítás

30. sz. dokumentum: Nyilvántartás

31. sz. dokumentum: Értesítés

32. sz. dokumentum: Változást bejelentő adatlap

33. sz. dokumentum: Felfüggesztés

34. sz. dokumentum: Felfüggesztés megszüntetése

35. sz. dokumentum: Törlés

36. sz. dokumentum: Passziválási kérelem

37. sz. dokumentum: Továbbképzés bejelentése

38. sz. dokumentum: Igazolás

39. sz. dokumentum: Tanúsítvány

40. sz. dokumentum: Tanúsítvány elosztó

41. sz. dokumentum: Jelentés továbbképzés végrehajtásáról

**Választható:**

54. sz. dokumentum: Vizsgajegyzőkönyv

55. sz. dokumentum: Óravázlat

56. sz. dokumentum: Borító, Gyakorlati vizsgakérdések

57. sz. dokumentum: Borító, Szóbeli vizsgakérdések

58. sz. dokumentum: Borító, Írásbeli vizsgakérdések

59. sz. dokumentum: Borító, Írásbeli vizsgakérdések megoldókulcsa

60. sz. dokumentum: Napló

61. sz. dokumentum: Borító, Tananyag

62. sz. dokumentum: Megbízási szerződés

63. sz. dokumentum: Nyilatkozat

1. **Az eljárásban résztvevők és feladataik**

**Programminősítést és nyilvántartásba vételt kérelmező képzőintézmény feladatai:**

* kidolgozza a szükséges továbbképzési programokat,
* benyújtja a továbbképzési programokat a minősítési eljárás lefolytatása céljából a BM OKTF Továbbképzési Igazgatóság Programminősítő és Nyilvántartási Osztályra,
* az adatlapot megküldi postai és elektronikus úton,
* az adatlaphoz csatolja a
* minősítési díj átutalását igazoló bizonylatot,
* „Nyilatkozatot” a nyilvántartásba vételhez, adatbázisba történő feltöltéshez,
* továbbképzés szakmai programját,
* továbbképzés órarendjét,
* felnőttképzési intézmény esetén az intézmény akkreditációs tanúsítványának hitelesített másolatát, vagy nyilvántartásba vételi számát,
* banki átutalással megfizeti a minősítési díjat a BM OKTF részére:
* bankszámlaszám, díjtáblázat elérhetősége: [www.rvki.hu](http://www.rvki.hu),
* formailag nem megfelelő minősítésű program esetén a BM OKTF Továbbképzési Igazgatóság felhívására 15 napon belül pótolja a hiányosságot,
* felelősséggel tartozik a továbbképzési program szakmai tartalmáért és minőségéért.

**A szakértő feladatai:**

* formai és tartalmi szempontból a felkéréstől számított 15 napon belül véleményezi a továbbképzési programot,
* a program tartalmi szempontú vizsgálata során felméri, hogy a továbbképzési program megfelel-e a minősített továbbképzési programokkal szemben támasztott követelményrendszernek, a minőségirányítási és módszertani követelményeknek,
* a benyújtott továbbképzési programokra tartalmi szempontból megfelelő vagy nem megfelelő minősítést állapít meg.

**BM OKTF feladatai:**

* érkezteti a programminősítési adatlapot, az azonosíthatósága érdekében egyedi sorszámmal látja el,
* szakértőt kér fel a benyújtott program minősítésére,
* a szakértői vélemény figyelembevételével javaslatot tesz a Belügyi Továbbképzési Kollégium részére a megfelelő minősítésű továbbképzési program továbbképzési programjegyzékbe történő felvételére,
* a formailag nem megfelelő minősítésű program esetén hiánypótlásra szólítja fel a programminősítést és nyilvántartásba vételt kérelmező képzőintézményt,
* a Belügyi Továbbképzési Kollégium döntése alapján nyilvántartásba vett minősített továbbképzési programokról a BM OKTF Továbbképzési Igazgatóság Programminősítő és Nyilvántartási Osztály nyilvántartást vezet,
* ellenőrzi a továbbképzések végrehajtását,
* a képzőintézmény kérelmére passziválja a továbbképzési programot.

**Belügyi Továbbképzési Kollégium feladatai:**

* dönt a BM OKTF javaslata alapján a továbbképzési programok minősítéséről,
* elutasítja a megalapozottan nem megfelelő minősítésű program nyilvántartásba vételét,
* dönt a BM OKTF javaslata alapján a nyilvántartásba vett továbbképzési programok felfüggesztéséről, felfüggesztésének megszüntetéséről, illetve törléséről.

A programminősítési eljárást a 3. sz. folyamatábra mutatja be.